作者:呂溫
標題:道州夏日郡內北橋新亭書懷贈何元二處士
內容:結構池樑上，登臨日幾回。晴空交密葉，陰岸積蒼苔。爽氣中央滿，清風四面來。振衣生羽翰，高枕出塵埃。齊物魚何樂，忘機鳥不猜。閑銷炎晝靜，選勝火雲開。僻遠宜孱性，優遊賴廢材。願為長泛梗，莫作重然灰。守道窮非過，先時動是災。寄言徐孺子，賓榻且徘徊。